Dis-Chem sê brief was ‘swak bewoord’(Foto: Karen Sandison/ANA) Dis-Chem sê hy is spyt oor die bewoording en toon van ŉ interne memorandum wat foutiewelik wyd versprei is. Maroela Media het vroeër berig mense is woedend oor die skrywe wat aan personeel gestuur is wat lui dat wit personeellede nie aangestel of bevorder mag word nie, sodat indiensnemingsteikens by die maatskappy behaal kan word. Die raad van Dis-Chem het Maandag in ŉ persverklaring gesê dié memorandum het nie “die waardes van die maatskappy weerspieël nie”. “Die vrystelling het nie ons korrekte interne goedkeuringsprosesse gevolg wat in plek gestel is om seker te maak dat die betrokke wigte en teenwigte uitgevoer word nie.” Die farmaseutiese kleinhandelaar sê hy is veral spyt oor die aanstoot en kommer wat dit vir soveel mense veroorsaak het – insluitend sy personeel en miljoene lojale klante. “Ons heg ŉ groot waarde aan al ons werknemers en waardeer hul bydraes tot Dis-Chem. Ons staan by die onmiskenbare noodsaaklikheid om ons transformasiereis voort te sit. Gelykheid, diversiteit en inklusiwiteit is regdeur Dis-Chem belangrik. Ons maak steeds goeie vordering hiermee.” Die Dis-Chem-raad sê hy is nog altyd bewus van die noodsaaklikheid om aan alle wetgewing te voldoen, insluitend indiensnemingsgelykheid om aan transformasieteikens te voldoen, met ŉ prioriteit van indiensneming op meriete, gebaseer op ons siening om voorkeur te gee aan voorheen benadeelde gemeenskappe. “Ons vra om verskoning vir die foutiewe kommunikasie wat aanstoot gegee het aan enige Suid-Afrikaanse gemeenskap. Ons is ŉ trots Suid-Afrikaanse onderneming wat inklusiwiteit bevorder en verteenwoordiging van alle Suid-Afrikaners, in hul kapasiteit as sleutel-belanghebbendes.” Intussen sê Dirk Hermann, bestuurshoof van Solidariteit, hy verwelkom die aankondiging dat “die gewraakte memo” teruggetrek is. Solidariteit gaan egter seker maak dat dit nie net die memo is wat onttrek is nie, maar ook die beleid. Dit volg nadat Solidariteit vroeër vandag ŉ regsbrief op Dis-Chem beteken het. In die regsbrief het Solidariteit Dis-Chem tot Vrydag geleentheid gegee om die moratorium op wit mense terug te trek. Indien dit nie gebeur het nie, sou Solidariteit voortgaan met regstappe. Volgens Solidariteit is Dis-Chem se verbod op die aanstelling en bevordering van wit mense ŉ oortreding van die Wet op Billike Indiensneming. “Ons verwelkom die feit dat die memorandum teruggetrek is, maar betreur dat dit hoegenaamd uitgestuur is,” sê Hermann. “Ons gaan seker maak dat dit nie net die memorandum is wat teruggetrek is nie, maar ook die beleid. Indien hulle voortgaan met die beleid om ŉ moratorium op wit mense te plaas, gaan ons voort met die hofsaak.”